Ek is in Namakwaland gebore en het vir ’n wyle in Namibië gewoon, waarna ons Brits toe getrek het. Ek en my man is geseen met twee wonderlike kinders, Adriana en Jean-Jacques, ons middelste seuntjie Jacques is aan die ewigheid geskenk na 'n skamale 2 en 'n half ure op die aarde.
Ek het in Brits aangesluit by die plaaslike digters groep Woordlikeur (Eglentier Digters) waar ek geleer het om die skaaf werk aan my gedigte te doen. Van my gedigte het onder andere verskyn in bundels van Die Woordgilde. In 2004 het my gedig “joune: boorde vol van jou” ’n prys in die jaarlikse Woordgilde-Kompetisie gewen. Verse was ook opgeneem in die ATKV-Woordfabriek-bundel, die Christian Poetry Association bundel en Poetry Institute of Africa se-bundel en Skole-bundel:Litterati. Ek was self-aangestelde redaktrise van die Reizigers – ’n e-pos nuusbrief wat verskeie digters se verse publiseer, plaaslike sowel as een of twee digters van Namibië.
Ek is verstrengel aan die kuns van digkuns / partykeer wonder ek wie skryf die gedig / ek of my pen.